Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(Ta objava nadomešča besedilo, objavljeno v UL C 200, 15.6.2020, str. 15)

(2020/C 322/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„ΛΟΎΝΤΖΑ ΠΙΤΣΙΛΙΆΣ“/„LOUNTZA PITSILIAS“

EU št.: PGI-CY-02367 - 15. 9. 2017

ZOP ( ) ZGO ( X )

1. Ime

„Λούντζα Πιτσιλιάς“/„Lountza Pitsilias“

2. Država(-e) vlagateljica(-e)

Ciper

3. Opis kmetijskega proizvoda ali živila

3.1. Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2. Opis proizvoda, za katerega se uporablja ime iz točke 1

„Λούντζα Πιτσιλιάς/Lountza Pitsilias“ je staran, sušen, soljen in dimljen mesni proizvod, mariniran v vinu; pripravlja se iz svinjskega fileja. Proizvaja se brez dodajanja kakršnih koli konzervansov (npr. nitratov, nitritov in polifosfatov), ojačevalcev okusa ali katerih koli drugih aditivov. Prav tako surovine za pripravo proizvoda „Λούντζα Πιτσιλιάς“/„Lountza Pitsilias“ ne vsebujejo nobenih aditivov ali konzervansov (npr. nitratov in nitritov).

Za pripravo tega proizvoda se uporabljajo:

— svež svinjski file (vsaka žival ima na hrbtu vzdolž hrbtenice dva fileja, in sicer po enega na vsaki strani) zdravih živali, ki so bile zaklane v skladu s predpisi (popolna izkrvavitev in takojšnje hlajenje). Ob prejemu se preverijo barva (značilna svetlo rdeča), vonj (ustrezen), notranja temperatura (med 0 °C in 7 °C) in pH (med 5,3 in 6);

— suho rdeče vino iz vinogradov, v katerih se goji vinska trta lokalne sorte mavro in morda tudi vinska trta sorte maratheftiko. Ob prejemu vina se preverijo aroma (značilna za sorto), vsebnost alkohola (med 12 % in 15 %) in vsebnost sladkorja (manj kot 4 g/l);

— groba (morska) sol,

— zdrobljen koriander (Coriandrum sativum) in po želji mlet kumin (Cuminum cyminum) in/ali mlet črni poper (Piper nigrum).

Značilnosti proizvoda „Λούντζα Πιτσιλιάς“/„Lountza Pitsilias“ so naslednje:

Fizikalne značilnosti

Oblika: podolgovata, ozka in valjasta z rahlo elipsastim prerezom, ki se proti koncema zožuje.

Teža: 0,8–2,5 kg.

Organoleptične značilnosti

Barva: temno rdeča do črna zunanjost in svetlo rdeča do vijoličasta notranjost.

Aroma: po rdečem vinu, koriandru (in/ali kuminu) in dimu.

Okus: nekoliko slan in okus po dimu, poudarjen z aromo vina, koriandra in/ali kumina in črnega popra (če sta zadnja dva dodana), ki se uporabijo pri pripravi proizvoda.

Tekstura: kompaktna, čvrsta, brez črt, ki ločujejo mišična vlakna, nekoliko trda za žvečenje.

Kemijske značilnosti

Vsebnost vode: 40–60 %.

Natrijev klorid: 3–7 %.

Proizvod „Λούντζα Πιτσιλιάς“/„Lountza Pitsilias“ se daje na trg cel ali narezan in se lahko prodaja pakiran ali nepakiran.

3.3. Krma (samo za proizvode živalskega izvora) in surovine (samo za predelane proizvode)

Suho rdeče vino, ki se uporablja pri pripravi proizvoda „Λούντζα Πιτσιλιάς“/„Lountza Pitsilias“, se proizvaja na opredeljenem geografskem območju v vinogradih, v katerih prevladuje vinska trta lokalne sorte mavro. Vinogradi ležijo na območju Pitsilia (vina s kontrolirano označbo porekla), v njih pa se lahko goji tudi vinska trta sorte maratheftiko (vamvakada).

Za območje Pitsilia so značilne posebna morfologija in kakovost tal, ugodni za vinogradništvo in vinarstvo, na primer visoka nadmorska višina, gola in strma tla ter erodirane predornine, in odsotnost padavin med dozorevanjem grozdja. Vino, pridelano na območju Pitsilia, ima zaradi vseh navedenih podnebnih in morfoloških posebnosti posebne organoleptične in kakovostne značilnosti, ki se prenesejo na proizvod „Λούντζα Πιτσιλιάς“/„Lountza Pitsilias“ in vplivajo na njegov organoleptični značaj, saj je namakanje v vinu pomemben del postopka konzerviranja.

3.4. Posebne faze proizvodnje, ki jih je treba izvajati na opredeljenem geografskem območju

Faze v pripravi proizvoda „Λούντζα Πιτσιλιάς“/„Lountza Pitsilias“, ki jih je treba izvajati na opredeljenem geografskem območju, so: suho soljenje vsaj 24 ur, namakanje v vinu od sedem do deset dni, dodajanje začimb, dimljenje od enega do dva tedna ter hranjenje proizvoda v zorilnici (po potrebi), da se mu doda želena vsebnost vlage.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

Proizvod mora biti ne glede na obliko predstavitve (pakiran ali nepakiran, cel ali narezan) opremljen z ustrezno etiketo, na kateri so navedeni registrirano ime in podrobnosti o obratu, v katerem je bil proizveden in/ali narezan ter zapakiran (če se ne razreže in zapakira v proizvodnem obratu).

4. Jedrnata opredelitev geografskega območja

Opredeljeno geografsko območje Pitsilia je znano po goratosti. Obsega območja z nadmorsko višino 700 m ali več, ki ležijo znotraj upravnih meja naslednjih krajev:

okrožje Nikozija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikozija), Palechori, Platanistasa, Polystypos, Saranti, Spilia, Farmakas, Fikardou, Fterikoudi in Kambi;

okrožje Larnaka: Odou;

okrožje Limassol: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra in Chandria.

5. Povezava z geografskim območjem

Zahtevek za registracijo imena „Λούντζα Πιτσιλιάς“/„Lountza Pitsilias“ temelji na fizikalnih, kemijskih in organoleptičnih značilnostih proizvoda, ki se razvijejo in ohranijo kot rezultat proizvodnega postopka, pri katerem ni treba uporabljati aditivov ali drugih pomožnih snovi.

Značilnosti proizvoda „Λούντζα Πιτσιλιάς“/„Lountza Pitsilias“ so plod znanja in izkušenj njegovih proizvajalcev, zlasti pa naslednjih dejavnikov.

Kako dolgo file ostane v soli in koliko soli se uporabi, je delno odvisno od njegove velikosti. Večji file se pusti dlje časa in potrebuje nekoliko več soli, da se dosežeta želena stopnja absorpcije vse do sredine fileja in želeni okus končnega proizvoda.

Na značilni izraziti okus in aromo po vinu ter značilno barvo notranjosti proizvoda „Λούντζα Πιτσιλιάς“/„Lountza Pitsilias“ vplivata izbira ustreznega suhega rdečega vina (v smislu arome in kemijskih lastnosti) iz vinogradov, v katerih prevladuje vinska trta lokalne sorte mavro (obsega približno 80 % skupne površine, zasajene z vinsko trto), po možnosti skupaj z vinsko trto rdeče sorte maratheftiko, in trajanje namakanja fileja v vinu.

Količina dodanih začimb, ki je tako kot pri soli odvisna od velikosti fileja, temelji na izkušnjah proizvajalcev. Ustrezna količina dodanih začimb vpliva na okus in aromo proizvoda.

Faza dimljenja je pomembna, saj vpliva na okus, aromo, teksturo in barvo proizvoda „Λούντζα Πιτσιλιάς“/„Lountza Pitsilias“. Dimljenje je blago, postopno in hladno. Moč ognja, trajanje dimljenja, oddaljenost svinjskega fileja od samega ognja in pogostost spreminjanja položaja svinjskih filejev v dimnici se določijo na podlagi izkušenj proizvajalcev, pri čemer se upoštevajo velikost fileja in podnebne razmere. V poletnih mesecih, ko so temperature višje in vlaga nižja, bi moral biti ogenj šibkejši in dimljenje krajše. Ob koncu faze dimljenja proizvod poleg arome in okusa, ki izhajata iz vina, koriandra in drugih začimb (ki so bile morda dodane), dobi tudi značilno aromo in okus po dimu, po čemer se razlikuje od podobnih proizvodov, ki niso dimljeni.

Dimljenje skupaj z zorenjem v zorilnici (če je potrebno) določa vsebnost vode in teksturo proizvoda „Λούντζα Πιτσιλιάς“/„Lountza Pitsilias“. Zelo pomembno je, da je dimljenje blago, tako da tekstura proizvoda ob razrezu ni mehka in ohlapna, temveč je kompaktna in čvrsta. Dimljenje in zorenje v zorilnici (če je potrebno) v povezavi z vinom tudi zagotavljata, da proizvod „Λούντζα Πιτσιλιάς“/„Lountza Pitsilias“ dobi želeno barvo notranjosti. Ob koncu postopka bi morala biti notranjost proizvoda enakomerne svetlo rdeče do vijoličaste barve.

Podnebje območja Pitsilia, za katero so značilna hladna suha poletja in mile zime, je v povezavi s strmimi, razmeroma nerodovitnimi zemljišči pripomoglo k razvoju postopka proizvodnje in konzerviranja predelanih mesnih proizvodov pri sobni temperaturi, tako da je lahko imela družina meso na voljo vse leto, ne da bi ga bilo treba hraniti v maščobi (kot na drugih območjih). Strokovno znanje pri pripravi teh proizvodov se ni spremenilo in se prenaša iz roda v rod, saj proizvajalci na območju Pitsilia to znanje in izkušnje še danes uporabljajo v sodobnih obratih.

Poleg tega se zaradi tal in podnebja na območju Pitsilia vedno pridela manj grozdja kot na drugih območjih, zato njegov sok vsebuje več polifenolov. Proizvajalci „Λούντζα Πιτσιλιάς“/„Lountza Pitsilias“ so skupaj z znanjem in izkušnjami v zvezi s proizvodnjo podedovali tudi odlično črno vino, ki ga omenja N. Ierides (1903, Kratka zgodovina Cipra). To še dodatno krepi povezavo med proizvodom in območjem, saj mu daje izrazito aromo in okus, ki sta značilna za lokalno vino mavro.

Proizvod „Λούντζα Πιτσιλιάς“/„Lountza Pitsilias“ je zaradi svojih značilnosti, ki so plod znanja in izkušenj proizvajalcev ter uporabe vina z območja, pridobil sloves „razkošnega prigrizka“, kot je leta 1978 zapisal P. Xioutas v delu Kypriaki Laografia ton Zóon (Živali v ciprski folklori). V isti publikaciji je proizvod „Λούντζα Πιτσιλιάς / Lountza Pitsilias“ opisal kot „izjemno okusen“. Ciprski kuharski mojster Andreas Mavrommatis, prejemnik Michelinove zvezdice, je v nekem intervjuju celo dejal, da se v Pitsilii proizvaja najboljši lountza na Cipru.

Predelani mesni proizvodi z območja Pitsilia, vključno s proizvodom „Λούντζα Πιτσιλιάς“/„Lountza Pitsilias“, so neločljivo povezani z navedenim območjem, tako da se izrecno omenjajo v vseh publikacijah in/ali na spletiščih s turističnimi informacijami. Predelani mesni proizvodi z območja Pitsilia, med njimi seveda „Λούντζα Πιτσιλιάς“/„Lountza Pitsilias“, so posebej omenjeni tudi v publikacijah o gastronomiji Cipra, na primer delu Ministrstva za kmetijstvo, naravne vire in okolje Gastronomikos Chartis tis Kyprou (Kulinarični zemljevid Cipra) iz leta 2011 in izdaji Florentie Kithraiotou Trofi: aformi schesis (Hrana: temelj razmerja) iz leta 2009.

Sklic na objavo specifikacije

(drugi pododstavek člena 6(1) te uredbe)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) UL L 343, 14.12.2012, str. 1.